PATVIRTINTA

Alytaus regiono plėtros tarybos kolegijos sprendimu Nr.

**DAINAVOS KRAŠTO VINCO KRĖVĖS-MICKEVIČIAUS LITERATŪRINĖS PREMIJOS SKYRIMO** **NUOSTATAI**

# I SKYRIUS

# BENDROJI DALIS

1. Dainavos krašto Vinco Krėvės-Mickevičiaus literatūrinės premijos skyrimo nuostatai (toliau – Nuostatai) reglamentuoja Dainavos krašto Vinco Krėvės-Mickevičiaus literatūrinei premijai gauti konkurso (toliau – Konkursas) organizavimo, dokumentų pateikimo, jų nagrinėjimo ir Dainavos krašto Vinco Krėvės-Mickevičiaus literatūrinės premijos (toliau – Premija) skyrimo tvarką.

2. Premijos tikslas – įamžinti literatūros klasiko Vinco Krėvės-Mickevičiaus atminimą ir skatinti literatūrinės raiškos sklaidą.

3. Premijos steigėjas – Alytaus regiono plėtros taryba (toliau – Taryba).

4. Kasmet Konkurso būdu skiriama 5 000 eurų Premija už naują, per praėjusius dvejus kalendorinius metus išleistą, meniškai vertingą literatūros (prozos ar dramos) kūrinį, atspindintį Vinco Krėvės-Mickevičiaus kūrybos dvasią. Kartu su Premija įteikiamas laureato diplomas ir Merkinės krašto muziejaus įsteigta pagal Vinco Krėvės-Mickevičiaus kūrybos leitmotyvus sukurta statulėlė.

5. Jeigu Premijai teikiamą kūrinį sudaro kelios dalys (trilogija, ciklas ir pan.), jis vertinamas pasirodžius paskutinei daliai.

6. Kūrinius Premijai gauti gali siūlyti leidyklos, menininkų organizacijos, bibliotekos ir patys autoriai.

7. Kūrinį, už kurį bus skiriama Premija, renka Dainavos krašto Vinco Krėvės-Mickevičiaus literatūrinės premijos kūrinių vertinimo komisija (toliau – Komisija).

# II SKYRIUS

# KONKURSO ORGANIZAVIMAS IR KŪRINIŲ PREMIJOMS GAUTI TEIKIMO TVARKA

8. Dainavos krašto Vinco Krėvės-Mickevičiaus literatūrinei premijai gauti paraiškos (toliau – Paraiškos) Konkursui priimamos Tarybos, Alytaus miesto, Alytaus rajono, Druskininkų, Lazdijų rajono, Varėnos rajono savivaldybių (toliau – Savivaldybės) interneto svetainėse paskelbus Dainavos krašto Vinco Krėvės-Mickevičiaus literatūrinės premijos Konkursą.

9. Konkurso skelbime nurodoma:

9.1. Paraiškų priėmimo laikas. Paraiškų pateikimo galutinis terminas negali būti vėlesnis kaip iki birželio 30 d.;

9.2. Paraiškų pateikimo būdas;

9.3. Tarybos administracijos atsakingo asmens vardas, pavardė, telefonas, el. paštas.

10. Konkursui pateikiama:

10.1. užpildyta Paraiškos forma (1 priedas);

10.2. kūrinio autoriaus gyvenimo ir veiklos aprašymas;

10.3. siūlomų premijuoti kūrinių 9 knygos egzemplioriai arba elektroninė knygos versija;

10.4. rekomendacija dėl Premijos skyrimo (jei reikia, ir kita medžiaga, pagrindžianti siūlymą skirti Premiją).

11. Konkursas skelbiamas kiekvienais metais nuo gegužės 1 d.

12. Už Paraiškoje pateikiamą duomenų tikrumą atsako juos teikiantys asmenys.

# III SKYRIUS

# KOMISIJOS SUDARYMO PRINCIPAI

13. Komisiją sudaro ir Komisijos sekretorių paskiria Tarybos administracijos direktorius. Komisijos sekretoriumi skiriamas Varėnos rajono savivaldybės deleguotas atstovas. Pirmojo posėdžio metu daugumos Komisijos narių sprendimu išrenkamas posėdžio pirmininkas ir jo pavaduotojas.

14. Komisija sudaroma iš 9 narių: 5 - savivaldybių deleguotų atstovų narių, 1 - Vinco Krėvės Mickevičiaus memorialinio muziejaus deleguoto atstovo, 2 - Lietuvos rašytojų sąjungos valdybos deleguotų narių ir 1 – Lietuvių literatūros ir tautosakos instituto deleguoto atstovo.

# IV SKYRIUS

# KOMISIJOS DARBO ORGANIZAVIMAS

15. Komisijos nariai iki posėdžio, kuriame bus vertinamos gautos paraiškos, dienos privalo susipažinti su pateiktais kūriniais Premijai gauti, kuriuos Komisijos nariams pateikia Tarybos administracija pasibaigus konkurso paraiškoms teikti terminui.

16. Vertindama kūrinius Komisija atsižvelgia į šiuolaikinės lietuvių prozos ir dramaturgijos estetines ir problematines kryptis, jų atvirumą pasaulio tautų literatūroms. Taip pat vertina kūrinio kalbos raišką, žanro plėtrą, pasakojimo įdomumą, personažų charakterius – lietuvių prozos ir dramaturgijos estetines vertybes, prie kurių formavimosi prisidėjo Vincas Krėvė-Mickevičius. Ne vėliau kaip per 10 darbo dienų nuo paraiškų pateikimo termino pabaigos, Komisija patvirtina kriterijų, pagal kuriuos tais metais vertinami pateikti kūriniai, sąrašą ir vertinimo sistemą.

17. Komisijos narys, negalintis dalyvauti posėdyje, privalo apie tai pranešti Komisijos pirmininkui ir raštu pateikti savo sprendimą.

18. Komisijos posėdis teisėtas, kai jame dalyvauja ne mažiau kaip 2/3 Komisijos narių.

19.Komisijos posėdis gali vykti fiziškai dalyvaujant posėdyje ir/ar nuotoliniu būdu.

20. Komisija priima sprendimus ne vėliau nei iki einamųjų metų rugsėjo 15 d. atviru balsavimu posėdyje balsavusių Komisijos narių balsų dauguma, įskaitant posėdyje nedalyvaujančio Komisijos nario, kurio nuomonė pareikšta raštu, balsą.

21. Komisijos sprendimai įforminami Komisijos posėdžių protokolais.

22. Komisijos pirmininkas, o kai jo nėra, – Komisijos pirmininko pavaduotojas:

22.1. planuoja ir organizuoja Komisijos darbą, rengia Komisijos posėdžių darbotvarkę;

22.2. planuoja Komisijos posėdžius, jiems pirmininkauja;

22.3. pasirašo Komisijos posėdžių protokolus, kitus Komisijos veiklos dokumentus.

23. Komisijos sekretorius, kuris nėra Komisijos narys, padeda organizuoti Komisijos darbą:

23.1. praneša Komisijos posėdžio datą ir laiką, suderinęs su Komisijos nariais;

23.2. protokoluoja Komisijos posėdžius ir protokolus pateikia Tarybos administracijos darbuotojui, atsakingam už Tarybos dokumentų valdymą;

23.3. priima siūlymus dėl kūrinių Premijai gauti ir juos registruoja, iš pateiktų kūrinių sudaro svarstytinų kūrinių Premijai gauti sąrašą bei rengia kitus Komisijos veiklos dokumentus;

23.4. viešina informaciją bei skatina leidyklas, menininkų organizacijas, bibliotekas ir pačius autorius teikti kūrinius Premijai gauti.

24. Jeigu yra galimas viešųjų ir privačiųjų interesų konfliktas, Komisijos nariai nusišalina nuo konkretaus pretendento Premijai gauti svarstymo.

**V SKYRIUS**

**KOMISIJOS FUNKCIJOS IR TEISĖS**

25. Atlikdama savo funkcijas, Komisija:

25.1. nagrinėja ir vertina pateiktus kūrinius ir dokumentus;

25.2. priima sprendimą dėl kūrinio Premijai gauti atrinkimo;

25.3. užtikrina duomenų apsaugą, vadovaujantis Lietuvos Respublikos asmens duomenų teisinės apsaugos įstatymu, Reglamentu (ES) 2016/679, kitais teisės aktais, reglamentuojančiais asmens duomenų apsaugą ir tą patvirtina pasirašydami konfidencialumo pasižadėjimą (2 priedas) bei jį pateikdami Tarybos administracijos darbuotojui, atsakingam, už duomenų apsaugą.

26. Atlikdama savo funkcijas, Komisija turi teisę prašyti juridinių ir fizinių asmenų papildomos informacijos apie teikiamus Premijai kūrinius.

# VI SKYRIUS

# PREMIJOS SKYRIMAS

27. Komisija savo sprendimą dėl kūrinio Premijai gauti atrinkimo teikia Tarybos kolegijai, kuri priima sprendimą dėl Premijos skyrimo.

28. Premijos skyrimas ir su jos skyrimu susijusios išlaidos finansuojamas Tarybos biudžeto lėšomis – savivaldybių metinio nario mokesčio dalimi.

29. Premiją kūrinio autoriui įteikia Savivaldybių merai arba jų įgalioti asmenys tam skirto renginio metu.

30. Laureato pagerbimo iškilmės rengiamos kiekvienų metų spalio mėnesį minint Vinco Krėvės-Mickevičiaus gimimo metines Vinco Krėvės-Mickevičiaus memorialinio muziejaus kiemelyje Subartonių kaime, Varėnos r.

31. Premijų laureatas skelbiamas viešai Tarybos, Savivaldybių interneto svetainėse, spaudoje.

**VII SKYRIUS**

**BAIGIAMOSIOS NUOSTATOS**

32. Tam pačiam autoriui Premija antrą kartą neskiriama.

33. Laureatas įsipareigoja surengti premijuoto kūrinio pristatymus Savivaldybėse bei pateikti (negrąžintinai) 9 knygos egzempliorius Tarybai.

34. Nuostatai keičiami ar pripažįstami netekusiais galios Tarybos kolegijos sprendimu.

Dainavos krašto Vinco Krėvės-Mickevičiaus literatūrinės premijos skyrimo nuostatų

1 priedas

Dainavos krašto Vinco Krėvės-Mickevičiaus

literatūrinės premijos kūrinių vertinimo komisijai

**PARAIŠKA**

**DAINAVOS KRAŠTO VINCO KRĖVĖS-MICKEVIČIAUS**

**LITERATŪRINEI PREMIJAI GAUTI**

\_\_\_\_\_\_\_\_\_\_\_

(data)

**I SKYRIUS**

**PAREIŠKĖJO DUOMENYS**

|  |  |
| --- | --- |
| Paraiškos teikėjo pavadinimas, jei paraišką teikia fizinis asmuo – vardas, pavardė |  |
| Adresas ir pašto indeksas |  |
| Telefonas, el. paštas |  |

**II SKYRIUS**

**TEIKIAMO KŪRINIO IR JO AUTORIAUS DUOMENYS**

|  |  |
| --- | --- |
| 1. Kūrinio pavadinimas |  |
| 2. Kūrinio autorius |  |
| 3. Kūrinio autoriaus kontaktinė informacija *(telefonas, el. paštas)* |  |

**Kartu su paraiška pateikiami dokumentai:**

1. Kūrinio autoriaus gyvenimo ir veiklos aprašymas *(iki 3 psl.).*

2. Siūlomų premijuoti kūrinių 9 knygos egzemplioriai *(negrąžinami) arba elektroninės knygos versija.*

3. Rekomendacija dėl Premijos skyrimo *(jei reikia, ir kita medžiaga, pagrindžianti siūlymą skirti Premiją).*

Pareiškėjas \_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_

(parašas) (vardas, pavardė)

Dainavos krašto Vinco Krėvės-Mickevičiaus literatūrinės premijos skyrimo nuostatų

2 priedas

**KONFIDENCIALUMO PASIŽADĖJIMAS**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(data)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(sudarymo vieta)

Aš, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(vardas, pavardė)

Būdamas (-a) komisijos nariu (-e) pasižadu ir įsipareigoju:

1. Neteikti tretiesiems asmenims informacijos ir tik įstatymų ir kitų teisės aktų nustatytais tikslais ir tvarka naudoti informaciją, kuri man taps žinoma atliekant komisijos nario (-ės) pareigas, t. y. įskaitant, bet neapsiribojant:

1.1. paraiškose ir kituose dokumentuose pateikta informacija;

1.2. mano ir kitų paraiškas vertinančių komisijos narių vertinimo rezultatais (sprendimais);

1.3. posėdžių metu sužinota informacija;

1.4. paraiškose, kituose dokumentuose nurodytų ar kitomis aplinkybėmis sužinotų asmens duomenų.

2. Man perduotus dokumentus saugoti tokiu būdu, kad tretieji asmenys neturėtų galimybės su jais susipažinti ar pasinaudoti.

Pasirašydamas (-a) šį pasižadėjimą patvirtinu, kad:

1. Šį pasižadėjimą atsakingai perskaičiau, jo turinys man yra aiškus ir suprantamas;

2. Esu įspėtas (-a), kad pažeidęs (-usi) šį pasižadėjimą ir Lietuvos Respublikos asmens duomenų teisinės apsaugos įstatymą, Reglamentą (ES) 2016/679, kitus teisės aktus, reglamentuojančius asmens duomenų apsaugą. turėsiu atsakyti teisės aktų nustatyta tvarka.

\_Komisijos narys\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_

(Pareigų pavadinimas) (parašas) (Vardas, pavardė)